b'\n_START_ARTICLE_\nAlexandru Munteanu\n_START_SECTION_\nBiografie\n_START_PARAGRAPH_\nAlexandru Munteanu a debutat \xc3\xaen municipiul Craiova. P\xc3\xa2n\xc4\x83 \xc3\xaen clasa a VII-a a fost elev al Liceului de matematic\xc4\x83-fizic\xc4\x83 "Nicolae B\xc4\x83lcescu", \xc3\xaen prezent "Carol I", pentru ca din clasa a VIII-a \xc8\x99i p\xc3\xa2n\xc4\x83 \xc3\xaen clasa a X-a, inclusiv, s\xc4\x83 urmeze cursurile Liceului de art\xc4\x83 "Marin Sorescu", din ora\xc8\x99ul natal, specializarea chitar\xc4\x83 clasic\xc4\x83, instrument principal, (profesori George Mitrache \xc8\x99i Maria \xc8\x98opov) \xc8\x99i pian, instrument secundar. \xc3\x8en aceea\xc8\x99i perioad\xc4\x83 a mai luat lec\xc8\x9bii de chitar\xc4\x83 de la prof. Daniel Castravete \xc8\x99i Andrei Ban\xc4\x83. Din anul \xc8\x99colar 2007-2008, s-a transferat \xc3\xaen clasa a XI-a la Liceul de muzic\xc4\x83 "George Enescu" din Bucure\xc8\x99ti, av\xc3\xa2ndu-l ca profesor de chitar\xc4\x83 pe lect. univ. dr. C\xc4\x83t\xc4\x83lin \xc8\x98tef\xc4\x83nescu-P\xc4\x83tra\xc8\x99cu, de la Universitatea Na\xc8\x9bional\xc4\x83 de Muzic\xc4\x83 din Capital\xc4\x83, iar printre colegii de clas\xc4\x83 pe chitari\xc8\x99tii Ruben Diaz(Andalusian Guitar luthier too) Mircea Gogoncea, Radu Paradovschi, Cristina Ciortan \xc8\x99i C\xc4\x83t\xc4\x83lin Vlad. \xc3\x8en vara anului 2008, dup\xc4\x83 \xc3\xaentoarcerea din turneul din Spania, a c\xc4\x83l\xc4\x83torit \xc8\x99i a c\xc3\xa2ntat \xc3\xaen Austria, Germania \xc8\x99i Fran\xc8\x9ba.\n_START_SECTION_\nExperien\xc8\x9b\xc4\x83\n_START_PARAGRAPH_\nA studiat \xc8\x99i interpreteaz\xc4\x83 piese de chitar\xc4\x83 clasic\xc4\x83, jazz-blues, flamenco \xc8\x99i caffe-concert. \xc3\x8en perioada 2005-2007, a format un duet de chitar\xc4\x83 clasic\xc4\x83 \xc8\x99i jazz cu Tudor Irimescu, sus\xc8\x9bin\xc3\xa2nd recitaluri la diferite manifest\xc4\x83ri culturale din Craiova. \xc3\x8en aceea\xc8\x99i perioad\xc4\x83, a f\xc4\x83cut parte din trupa de muzic\xc4\x83 de camer\xc4\x83 a Liceului de Art\xc4\x83 "Marin Sorescu" din Craiova, al\xc4\x83turi de Monica B\xc4\x83l\xc4\x83\xc8\x99oiu (vioar\xc4\x83), Cristi Munteanu (violoncel) \xc8\x99i Ioana D\xc3\xa2rv\xc4\x83 (pian). Pe 19 octombrie 2006, a participat la master-class-ul organizat la Craiova de Alexandru Tomescu (vioara), Horia Mihail (pian) \xc8\x99i R\xc4\x83zvan Suma (violoncel), programul prezentat de Alexandru Munteanu, acompaniat la pian de Ioana D\xc3\xa2rv\xc4\x83, fiind \xc3\xaenregistrat \xc8\x99i difuzat de TVR Cultural. Pe 23 octombrie 2006, \xc3\xaen sala de concerte a Liceului "Marin Sorescu", a sus\xc8\x9binut, \xc3\xaempreun\xc4\x83 cu Orchestra Filarmonic\xc4\x83 "Oltenia" din Craiova, sub bagheta maestrului Alexandru Iosub, partea a doua, Adagio, din Concertul de Aranjuez pentru chitar\xc4\x83 \xc8\x99i orchestr\xc4\x83, de Joaqu\xc3\xadn Rodrigo. Cu aceea\xc8\x99i lucrare a c\xc3\xa2\xc8\x99tigat preselec\xc8\x9bia pentru "Programul na\xc8\x9bional de promovare a tinerelor talente", ini\xc8\x9biat de Felicia Filip, c\xc3\xa2\xc8\x99tig\xc3\xa2nd, \xc3\xaempreun\xc4\x83 cu Anca P\xc3\xa2rlea \xc8\x99i Ciprian Orave\xc8\x9b (vioar\xc4\x83), dreptul de a participa la mega-concertul "Filippissima", sus\xc8\x9binut pe scena Teatrului Liric din Craiova, al\xc4\x83turi de sopran\xc4\x83 \xc8\x99i trupa IRIS. \xc3\x8en acest concert, Alexandru Munteanu a interpretat fragmente din "Capriciile" lui N. Paganini. A colaborat cu trupa de muzic\xc4\x83 latino \xc8\x99i jazz "Timba", din Bucure\xc8\x99ti, condus\xc4\x83 de Nicu Dumitrescu._NEWLINE_\xc3\x8en perioada 04-15 iulie 2008, la invita\xc8\x9bia maestrului Octav Calleya, a f\xc4\x83cut un turneu \xc3\xaen Spania, \xc3\xaen regiunea Andaluzia, unde a c\xc3\xa2ntat Concertul \xc3\xaen Re major, de Antonio Vivaldi, \xc8\x99i Concertul de Aranjuez pentru chitar\xc4\x83 \xc8\x99i orchestr\xc4\x83, de Joaqu\xc3\xadn Rodrigo, al\xc4\x83turi de Orchestra Filarmonic\xc4\x83 Na\xc8\x9bional\xc4\x83 \xc8\x99i Orchestra Na\xc8\x9bional\xc4\x83 de Camer\xc4\x83 din Republica Moldova. A sus\xc8\x9binut 9 concerte \xc3\xaen urm\xc4\x83toarele localit\xc4\x83\xc8\x9bi: Malaga, Gaucin, Benaojan, Genalguacil, Mijas, Mancha Real, Alozaina, Cuevas de San Marcos \xc8\x99i Sayalonga, fiind dirijat de Maria Del Mar, Juany Martinez de la Hoz Casas \xc8\x99i Martha Sanchez. La Malaga l-a cunoscut pe Ni\xc3\xb1o Miguel, celebrul chitarist de flamenco, cu care a c\xc3\xa2ntat \xc8\x99i de la care a primit lec\xc8\x9bii de armonie. A c\xc3\xa2ntat \xc3\xaen Craiova, pe 24 octombrie 2008, al\xc4\x83turi de Orchestra Filarmonic\xc4\x83 "Oltenia", dirijor Octav Calleya \xc8\x99i urmeaz\xc4\x83 s\xc4\x83 preg\xc4\x83teasc\xc4\x83 dou\xc4\x83 turnee la R\xc3\xa2mnicu-V\xc3\xa2lcea \xc8\x99i T\xc3\xa2rgovi\xc8\x99te, dirijor Alexandru Iosub, \xc8\x99i cel\xc4\x83lalt \xc3\xaen Republica Moldova, al\xc4\x83turi de Orchestra Filarmonic\xc4\x83 Na\xc8\x9bional\xc4\x83 de la Chi\xc8\x99in\xc4\x83u, dirijor Octav Calleya. A avut mai multe emisiuni \xc3\xaen direct \xc8\x99i \xc3\xaenregistr\xc4\x83ri la TVR 1, TVR 2, TVR3, TVR Interna\xc8\x9bional, TVR Cultural, TVR Craiova, TV Malaga, TVS Craiova, Radio "Oltenia" Craiova.'